Møtte One Direction-helten: Harry er den jeg liker best
Sammen med mamma Charlotte Nyhuus sjekket 8-åringen inn på Holmenkollen hotell mandag, i håp om å få et glimt av One Direction-medlemmene - som etter planen bor der under oppholdet i Oslo. - Vi sjekket inn her i går, siden vi trodde One Direction bodde her. Like etter dukket Harry opp. Jeg skjønte ikke hva han sa på engelsk, men han sa til mamma at han syntes jeg var søt. Og så skrøt han av pannebåndene våre, sier Herman Nyhuus til VG. De to gleder seg til konserten i kveld. - Harry er den jeg liker best, og han var kjempekoselig. Veldig blid, sier Herman. Mamma gleder seg også til kveldens show. - Ja, jeg er også stor fan, smiler hun. Hun unnlot imidlertid å posere med Styles. - Det var mer viktig for Herman enn for meg, sier hun. En stor mengde jenter har tirsdag samlet seg utenfor Holmenkollen Park Hotell i håp om å få et glimt eller mer av boyband-stjernene. Harry Styles ankom Norge allerede mandag, og rakk å få sett mye av hovedstaden - før han i natt festet på russebussen Insider 2013 sammen med en haug oppstemte russ. One Direction spiller på et utsolgt Telenor Arena tirsdag kveld.
Åtte år gamle Herman Nyhuus fikk et drømmemøte med One Direction-stjernen Harry Styles (19).